pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-สธ.จับมืออปท.ตรวจเข้มกิจการหลังผ่อนปรน [กระทรวงสาธารณสุข]
วันอาทิตย์ที่ 3 พฤษภาคม 2563
สธ.จับมืออปท.ตรวจเข้มกิจการหลังผ่อนปรน [กระทรวงสาธารณสุข]
สธ.จับมืออปท.ตรวจเข้มกิจการหลังผ่อนปรน
กระทรวงสาธารณสุข ขอประชาชนร่วมตรวจสอบสถานประกอบการที่เริ่มเปิดบริการต้องสอบผ่านเกณฑ์มาตรฐานการสกัดโควิด 19 ยืนยันต้องคัดกรองเข้มข้น พร้อมยกผู้ประกอบการเป็นแม่ทัพด่านหน้าสู้ศึกหลังเริ่มผ่อนปรนมาตรการ ขณะที่กรมการส่งเสริมการปกครองท้องถิ่นสั่ง อปท.คุมเข้มตลาดสด/ตลาดนัดทั่วประเทศ เว้นระยะห่างแผงค้า กระตุ้นให้ล้างมือ สวมหน้ากาก วัดไข้ก่อนเข้าตลาด พร้อมผนึกกําลังสาธารณสุขจัดทีมลงพื้นที่ตรวจสอบมาตรฐานกิจการที่เริมให้บริการ เพื่อให้เกิดความปลอดภัยร่วมกัน
บ่ายวันนี้ (3 พฤษภาคม 2563) ที่ศูนย์ปฏิบัติการด้านข่าวโรคติดเชื้อไวรัสโคโรนา 2019 กระทรวงสาธารณสุข จังหวัดนนทบุรี นายแพทย์อนุพงศ์ สุจริยากุล นายแพทย์ผู้ทรงคุณวุฒิ กรมควบคุมโรค กล่าวว่า หลังจากที่รัฐบาลประกาศมาตรการผ่อนปรนให้ 6 กลุ่มสถานประกอบการสามารถดําเนินกิจการได้ อยากขอให้ทั้งผู้ประกอบการได้ตระหนักในมาตรการผ่อนปรน ต้องเข้มงวดเรื่องการป้องกันการแพร่กระจายเชื้อทั้งจากผู้รับบริการและผู้ให้บริการ ส่วนประชาชนจะต้องไม่ผ่อนคลายมาตรการสุขอนามัยส่วนตัวที่ได้ปฏิบัติเป็นอย่างดีมาตลอด ทั้งการสวมหน้ากาก ล้างมือให้สะอาด และการเว้นระยะห่างทางสังคม นอกจากนี้ เมื่อตลาดสดและตลาดนัดเปิดบริการอีกครั้งตามปกติในทุกพื้นที่ จะต้องยึดตามเกณฑ์สุขอนามัยและให้เป็นไปตามการควบคุมของหน่วยงานที่กํากับดูแลในแต่ละพื้นที่
นายแพทย์บัญชา ค้าของ รองอธิบดีกรมอนามัย กล่าวว่า ในเดือนพฤษภาคมนี้เกิด 2 ปรากฏการณ์ คือ 1.ประชาชนเดินทางกลับต่างจังหวัด และ 2.การผ่อนปรนมาตรการล็อกดาวน์กิจการบางประเภทกลับมาเปิดกิจการได้ จึงต้องร่วมมืออย่างเข้มข้นในการป้องกันการแพร่กระจายของเชื้อไม่ให้ระดับการระบาดสูงขึ้นอีกครั้งจนเกินควบคุม รอบนี้ต้องยกให้ผู้ประกอบการเป็นแม่ทัพด่านหน้าในการต้านโควิด 19 เพราะต้องเข้มข้นเรื่องมาตรการสกัดการแพร่เชื้อ ส่วนลูกทัพคือประชาชนผู้ใช้บริการต้องร่วมมือรักษาความสะอาด ล้างมือ สวมหน้ากาก เว้นระยะห่าง นอกจากนี้ ต้องร่วมตรวจสอบสถานประกอบการว่ามีความพร้อมเรื่องป้องกันการระบาดหรือไม่ โดยสามารถส่งข้อมูลย้อนกลับผ่าน THAISTOPCOVID (stopcovid.anamai.moph.go.th) เพื่อให้หน่วยงานเกี่ยวข้องเข้าไปตรวจสอบ
ขณะที่ นายทวี เสริมภักดีกุล รองอธิบดีกรมส่งเสริมการปกครองท้องถิ่น กระทรวงมหาดไทย กล่าวว่า ได้ประสานหน่วยงานในพื้นที่ระดับจังหวัดมีผู้ว่าราชการจังหวัดเป็นหัวหน้าชุด ส่วนระดับอําเภอ มอบหมายนายอําเภอเป็นหัวหน้าชุด เข้าตรวจสอบมาตรฐานการเปิดให้บริการของสถานประกอบการ ตลาดสด และตลาดนัดในแต่ละพื้นที่ โดยมีตลาดที่อยู่กํากับองค์กรปกครองส่วนท้องถิ่น (อปท.) กว่า 4,000 แห่งรวมทั้งตลาดนัดที่อยู่ในควบคุมจํานวนมาก จะต้องปฏิบัติตามเกณฑ์ที่กระทรวงสาธารณสุข กําหนด เน้นการเว้นระยะห่างของแผงค้าอย่างน้อยให้ห่าง 1 เมตร มีการวัดไข้คัดกรองผู้ใช้บริการและผู้ประกอบการ จัดทางเข้าออกทางเดียว การทําความสะอาดตลาด แผงค้า ห้องน้ํา อย่างต่อเนื่อง รวมทั้ง การสนับสนุนหน้ากากผ้าที่สนับสนุนให้ทําใช้เองกว่า 52 ล้านชิ้นไปยังหน่วยงานท้องถิ่น และการจัดการขยะอย่างถูกสุขอนามัย โดยองค์การปกครองส่วนท้องถิ่นให้ความร่วมมืออย่างเต็มที่ในการควบคุมโรคครั้งนี้
************************************** 3 พฤษภาคม2563
******************************************
รัฐบาลไทย-ข่าวทำเนียบรัฐบาล-สธ. ให้สถานบริการสาธารณสุขในพื้นที่ฝนตกหนัก เตรียมแผนให้บริการประชาชน
วันพฤหัสบดีที่ 21 มิถุนายน 2561
สธ. ให้สถานบริการสาธารณสุขในพื้นที่ฝนตกหนัก เตรียมแผนให้บริการประชาชน
กระทรวงสาธารณสุข ให้สถานบริการสาธารณสุขในพื้นที่ฝนตกหนัก โดยเฉพาะภาคใต้ฝั่งตะวันตก
เตรียมแผนป้องกันสถานพยาบาลและจัดบริการ ไม่กระทบการดูแลรักษาประชาชน
วันนี้ (21 มิถุนายน 2561) นายแพททย์มรุต จิรเศรษฐสิริ รองปลัดกระทรวงสาธารณสุข กล่าวว่า ในช่วงนี้ บางพื้นที่มีฝนตกหนัก โดยเฉพาะภาคใต้ฝั่งตะวันตก นายแพทย์เจษฎา โชคดํารงสุข ปลัดกระทรวงสาธารณสุข ได้กําชับให้สถานบริการสาธารณสุขทุกแห่ง เตรียมแผนป้องกันน้ําท่วมและแผนการจัดบริการ ไม่ให้กระทบการดูแลรักษาประชาชน พร้อมทั้งประเมินสถานการณ์และเตรียมรับมือกับอุบัติภัยที่อาจเกิดขึ้น เช่น ตรวจสอบความแข็งแรงของตัวอาคารหลังคาป้ายประกาศ ไฟส่องสว่าง ตรวจสอบระบบระบายน้ํา เตรียมสถานที่ขนย้ายเวชภัณฑ์ เครื่องมือแพทย์สํารองยา-เวชภัณฑ์ ระบบสํารองไฟน้ํามันเชื้อเพลิง ออกซิเจน เตรียมแผนการจัดบริการนอกสถานที่ แผนการเคลื่อนย้ายผู้ป่วย และประสานโรงพยาบาลข้างเคียงร่วมจัดบริการหากอาคารบริการหรือสาธารณูปโภคได้รับความเสียหายจนไม่สามารถให้บริการได้
สําหรับจังหวัดระนอง มีสถานบริการสาธารณสุขได้รับความเสียหายจากฝนฟ้าคะนองและลมกรรโชกแรง เมื่อวันที่ 15 – 18 มิถุนายน 2561 จํานวน 3 แห่ง ได้แก่ โรงพยาบาลละอุ่น โรงพยาบาลสุขสําราญ และโรงพยาบาลส่งเสริมสุขภาพตําบลเกาะช้าง อ.เมือง จ.ระนอง ส่วนใหญ่ฝ้าเพดานและหลังคาได้รับความเสียหาย เปิดให้บริการได้ตามปกติ ไม่กระทบต่อการให้บริการประชาชนแต่อย่างใด ขณะนี้กระทรวงสาธารณสุขได้ประเมินความเสียหาย และสนับสนุนงบประมาณการซ่อมแซมแล้ว พร้อมเร่งรัดให้สํานักงานสาธารณสุขจังหวัดระนองดําเนินการโดยเร็ว
********************************* 21 มิถุนายน 2561
รัฐบาลไทย-ข่าวทำเนียบรัฐบาล- ธ.ก.ส. เร่งสอบทานผู้ยื่นทบทวนสิทธิ์ มาตรการเราไม่ทิ้งกัน [กระทรวงการคลัง]
วันพุธที่ 6 พฤษภาคม 2563
ธ.ก.ส. เร่งสอบทานผู้ยื่นทบทวนสิทธิ์ มาตรการเราไม่ทิ้งกัน [กระทรวงการคลัง]
ธ.ก.ส. เร่งสอบทานผู้ยื่นทบทวนสิทธิ์ มาตรการเราไม่ทิ้งกัน
ธ.ก.ส. ระดมกําลังพนักงานทั่วประเทศ ออกปฏิบัติหน้าที่ผู้พิทักษ์สิทธิ์ในพื้นที่ไม่เว้นวันหยุดราชการ เพื่อเร่งทบทวนสิทธิ์ให้กับผู้ประกอบอาชีพอิสระที่ได้รับผลกระทบจาก COVID-19 ตามมาตรการเราไม่ทิ้งกัน ของกระทรวงการคลัง โดยกําหนดจุดนัดหมายในพื้นที่เพื่ออํานวยความสะดวกแก่ผู้ลงทะเบียน และง่ายต่อการสอบทาน พร้อมยึดหลักการบริหารจัดการตามหลัก Social Distancing คาดตรวจสอบข้อมูลแล้วเสร็จภายใน 17 พ.ค.นี้
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผย ภายหลังการร่วมลงพื้นที่พร้อมกับพนักงาน ธ.ก.ส. ที่ปฏิบัติหน้าที่ผู้พิทักษ์สิทธิ์ ณ วัดหนองจอก เขตมีนบุรี และสาขาบางเขน ว่า ธ.ก.ส. ให้ความสําคัญกับการขับเคลื่อนนโยบายต่าง ๆ ของรัฐบาล เพื่อช่วยบรรเทาความเดือดร้อนให้กับประชาชนที่ได้รับผลกระทบจากสถานการณ์การแพร่ระบาดของเชื้อไวรัสโคโรน่า (COVID-19) อย่างเต็มที่ ซึ่งในส่วนของภารกิจผู้พิทักษ์ที่ ธ.ก.ส.ได้รับมอบหมายจากกระทรวงการคลัง ให้ดําเนินการตรวจสอบข้อมูลของผู้ยื่นทบทวนสิทธิ์ตามมาตรการเราไม่ทิ้งกัน เพื่อขอรับเงินเยียวยา 5,000 บาท เป็นระยะเวลา 3 เดือน โดยการไปพบตัวผู้ลงทะเบียนเพื่อถ่ายรูปบุคคล หลักฐานการประกอบอาชีพ และบัตรประชาชน ผ่าน APP ผู้พิทักษ์ เพื่อเป็นหลักฐานในการพิจารณาช่วยเหลือต่อไป
ทั้งนี้ ธ.ก.ส. ได้รับยอดให้สอบทานสิทธิ์ 2 ครั้ง รวมจํานวน 54,819 ราย และได้ดําเนินการยืนยันตัวตนผู้ขอทบทวนไปแล้วกว่า 83% และล่าสุดได้รับตัวเลขเพื่อร่วมตรวจสอบสิทธิ์เพิ่มอีก 36,841 ราย รวมจํานวน 91,660 ราย ซึ่ง ธ.ก.ส.จะเร่งตรวจสอบข้อมูลทั้งหมด โดยมอบหมายให้พนักงานที่ปฏิบัติหน้าที่ผู้พิทักษ์สิทธิ์ทั่วประเทศกว่า 8,000 ราย ออกไปตรวจสอบข้อมูลถึงในพื้นที่ โดยไม่เว้นวันหยุดราชการ พร้อมกําหนดจุดนัดหมายที่สามารถอํานวยความสะดวกทั้งผู้ขอทบทวนสิทธิ์ และการสอบทานของเจ้าหน้าที่ ควบคู่การยึดหลักการบริหารจัดการตามมาตรการเว้นระยะห่างทางสังคม (Social Distancing) โดยคาดหมายว่าจะดําเนินการสอบทานสิทธิ์ดังกล่าวให้แล้วเสร็จภายใน 17 พฤษภาคม 2563 หรือเร็วที่สุดตามที่สํานักงานเศรษฐกิจการคลังกําหนด นายกษาปณ์กล่าว
รัฐบาลไทย-ข่าวทำเนียบรัฐบาล-รองนายกรัฐมนตรี (พลเอก ธนะศักดิ์ ปฏิมาประกร) เดินทางไปเป็นประธานเปิดงาน
วันพฤหัสบดีที่ 29 มิถุนายน 2560
รองนายกรัฐมนตรี (พลเอก ธนะศักดิ์ ปฏิมาประกร) เดินทางไปเป็นประธานเปิดงาน
ภายใต้โครงการขับเคลื่อนจังหวัดส่งเสริมคุณธรรมจังหวัดราชบุรี ณ โรงยิมเนเซียม จ.ราชบุรี
วันพฤหัสบดีที่ ๒๙ มิถุนายน ๒๕๖๐ เวลา ๑๓.๓๐ น.
ณ โรงยิมเนเซียม จ.ราชบุรี รองนายกรัฐมนตรี (พลเอก ธนะศักดิ์ ปฏิมาประกร) เดินทางไปเป็นประธานเปิดงาน "มหกรรมเมืองน่าอยู่ คู่คุณธรรม" ภายใต้โครงการขับเคลื่อนจังหวัดส่งเสริมคุณธรรมจังหวัดราชบุรี ระหว่างวันที่ ๒๘ -๒๙ มิถุนายน ๒๕๖๐ และรองนายกรัฐมนตรี ได้กล่าวปาฐกถาพิเศษหัวข้อ "คุณธรรมในสังคมไทย"
งาน"มหกรรมเมืองน่าอยู่ คู่คุณธรรม" เป็นการรวมพลังภาครัฐ เอกชน ประชาสังคมของ จ. ราชบุรี เพื่อสร้างสังคมคุณธรรม โดยงานนี้ได้จัดขึ้นภายใต้วัตถุประสงค์เพื่อน้อมรําลึกถึงพระมหากรุณาธิคุณ พระบาทสมเด็จพระปรมินทรมหาภูมิพลอดุลยเดช รัชกาลที่ ๙ และประกาศเชิดชูเกียรติ สร้างขวัญ และกําลังใจแก่บุคคลต้นแบบ "๑ ตําบล ๑ คนดี" และยังเป็นเวทีกลางในการขับเคลื่อนคุณธรรมความดี เพื่อร่วมกันแลกเปลี่ยนเรียนรู้ การขับเคลื่อนวาระด้านคุณธรรมความดีในระดับจังหวัด
ซึ่งงานนี้ ประกอบด้วยหลายกิจกรรมที่น่าสนใจ ได้แก่
- การแสดงนิทรรศการ ๑ ตําบล ๑ คนดี
- การแสดงนิทรรศการเพื่อน้อมรําลึกถึงพระมหากรุณาธิคุณ รัชกาลที่ ๙
- การแสดงนิทรรศการเทิดพระเกียรติ รัชกาลที่ ๑๐
- การแสดงนิทรรศการเครือข่ายคุณธรรมจังหวัดราชบุรี
- เวทีเสวนาเรื่อง "คุณธรรมในสังคมไทย" โดยตัวแทนผู้ได้รับโล่รางวัล "๑ ตําบล ๑ คนดี"
- การแสดงศิลปวัฒนธรรมพื้นบ้าน เพื่อน้อมรําลึกถึงพระมหากรุณาธิคุณพระบาทสมเด็จพระปรมินทรมหาภูมิพลอดุลยเดช
- พิธีมอบโล่เชิดชูเกียรติ "๑ ตําบล ๑ คนดี" (๑๐๔ ตําบล)
- ปาฐกถาพิเศษ โดย รองนายกรัฐมนตรี (พลเอก ธนะศักดิ์ ปฏิมาประกร)
รัฐบาลไทย-ข่าวทำเนียบรัฐบาล-บิ๊กณัฐ รวมพลังกำลังพลกลาโหม "เราทำความดี ด้วยหัวใจ" น้อมรำลึกในพระมหากรุณาธิคุณพระปิยมหาราช
วันอังคารที่ 22 ตุลาคม 2562
บิ๊กณัฐ รวมพลังกําลังพลกลาโหม "เราทําความดี ด้วยหัวใจ" น้อมรําลึกในพระมหากรุณาธิคุณพระปิยมหาราช
พลเอกณัฐ อินทรเจริญ ปลัดกระทรวงกลาโหม นําทีมข้าราชการสํานักงานปลัดกระทรวงกลาโหมกว่า 200 นาย ทํากิจกรรมโครงการจิตอาสา “เราทําความดี ด้วยหัวใจ”
พลเอกณัฐ อินทรเจริญ ปลัดกระทรวงกลาโหม นําทีมข้าราชการสํานักงานปลัดกระทรวงกลาโหมกว่า 200 นาย ทํากิจกรรมโครงการจิตอาสา “เราทําความดี ด้วยหัวใจ” ทําความสะอาดและปรับปรุงภูมิทัศน์ ในพื้นที่ชุมชนสามแพร่ง ประกอบด้วย ชุมชนแพร่งภูธร แพร่งนรา แพร่งสรรพศาสตร์ และบริเวณถนนบูรณศาสตร์ เพื่อให้สอดคล้องกับกิจกรรมจิตอาสาพัฒนาของรัฐบาล เพื่อถวายเป็นพระราชกุศลและน้อมรําลึกในพระมหากรุณาธิคุณ เนื่องในโอกาสวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว
สําหรับกิจกรรมในครั้งนี้ประกอบไปด้วยการชะล้างทําความสะอาดถนน เก็บขยะ ลอกท่อระบายน้ํา ตัดแต่งกิ่งไม้เพื่อให้เกิดความสะอาดสวยงามเป็นระเบียบเรียบร้อย โดยได้รับความร่วมมือจากทางกรุงเทพมหานคร การมีส่วนร่วมของทุกฝ่ายในวันนี้เป็นการแสดงออกถึงพลังความรัก ความสามัคคี และความจงรักภักดีของข้าราชการสํานักงานปลัดกระทรวงกลาโหมที่มีต่อสถาบันพระมหากษัตริย์
รัฐบาลไทย-ข่าวทำเนียบรัฐบาล-รมว.กระทรวงดิจิทัลฯ ปาฐกถาพิเศษ “เศรษฐกิจดิจิทัล จากวันนี้สู่ 20 ปีข้างหน้า” หนุน “เน็ตประชารัฐ” สู่ไทยแลนด์ 4.0
วันอังคารที่ 23 พฤษภาคม 2560
รมว.กระทรวงดิจิทัลฯ ปาฐกถาพิเศษ “เศรษฐกิจดิจิทัล จากวันนี้สู่ 20 ปีข้างหน้า” หนุน “เน็ตประชารัฐ” สู่ไทยแลนด์ 4.0
รมว.กระทรวงดิจิทัลฯ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) ปาฐกถาพิเศษหัวข้อ “เศรษฐกิจดิจิทัล จากวันนี้สู่ 20 ปีข้างหน้า” ในงานแถลงข่าว “ดีป้ายกระดับคุณภาพชีวิตในทุกมิติของคนไทย หรือ DEPA : Enhance People Value for Every dimension of Life” ซึ่งสํานักงานส่งเสริมเศรษฐกิจดิจิทัล หรือ ดีป้า (DEPA) จัดขึ้นเพื่อรวมพลังทุกภาคส่วนขับเคลื่อนเศรษฐกิจไทยในอีก 20 ปีข้างหน้า ให้เกิดการพัฒนาอย่างบูรณาการ ทั้งภาคเศรษฐกิจและสังคม โดย ดร.พิเชฐฯ กล่าวว่า ดีป้ามีเป้าหมายที่จะพัฒนาคุณภาพชีวิตคนไทยในทุกมิติด้วยดิจิทัลและนวัตกรรม ปัจจุบันกระทรวงฯ ได้ให้ความสําคัญโครงการ “เน็ตประชารัฐ” เป็นอย่างยิ่ง และเชื่อมั่นว่าภายในปี 2561 จะสามารถเชื่อมโครงข่ายอินเทอร์เน็ตได้ครบทุกหมู่บ้านทั่วประเทศ สร้างความเสมอภาคอย่างเป็นรูปธรรมของประชาชน ตามโรดแมปรัฐบาลสู่ไทยแลนด์ 4.0 งานดังกล่าวจัดขึ้นเมื่อวันที่ 19 พฤษภาคม 2560 ณ ห้องวายุภักษ์ 6 โรงแรมเซ็นทรา บาย เซ็นทาราศูนย์ราชการและคอนเวนชันเซ็นเตอร์ ถนนแจ้งวัฒนะ กรุงเทพฯ
*********************************
รัฐบาลไทย-ข่าวทำเนียบรัฐบาล-กระทรวงการคลังแจงหุ้นในกลุ่มเดวิส 4 บริษัท ที่ได้มาจากการโอนมาจากสำนักงานป้องกันและปราบปรามการฟอกเงินตามคำพิพากษาศาลฎีกา และอยู่ระหว่างการพิจารณาจำหน่ายหุ้นดังกล่าว
วันพุธที่ 24 มกราคม 2561
กระทรวงการคลังแจงหุ้นในกลุ่มเดวิส 4 บริษัท ที่ได้มาจากการโอนมาจากสํานักงานป้องกันและปราบปรามการฟอกเงินตามคําพิพากษาศาลฎีกา และอยู่ระหว่างการพิจารณาจําหน่ายหุ้นดังกล่าว
ตามที่มีข่าวกรณีที่กระทรวงการคลังมีชื่อเป็นผู้ถือหุ้นของบริษัทในกลุ่มเดวิส 4 บริษัท ซึ่งได้รับโอนมาจากสํานักงานป้องกันและปราบปรามการฟอกเงิน (สํานักงาน ปปง.) ตามคําพิพากษาศาลฎีกา
นางสาวปิยวรรณ ล่ามกิจจา รองผู้อํานวยการสํานักงานคณะกรรมการนโยบายรัฐวิสาหกิจ (สคร.) กล่าวว่า ตามที่มีข่าวกรณีที่กระทรวงการคลังมีชื่อเป็นผู้ถือหุ้นของบริษัทในกลุ่มเดวิส 4 บริษัท ซึ่งได้รับโอนมาจากสํานักงานป้องกันและปราบปรามการฟอกเงิน (สํานักงาน ปปง.) ตามคําพิพากษาศาลฎีกา ซึ่งประกอบด้วยหุ้นของบริษัท เดวิส ไดมอนด์สตาร์ จํากัด จํานวน 10,000 หุ้น บริษัท เดวิส โคปา คาบานา จํากัด จํานวน 6,000 หุ้น บริษัท เดวิส โกลเด้นท์สตาร์ จํากัด จํานวน 7,446 หุ้น และบริษัท เดวิส ซิลเวอร์สตาร์ จํากัด จํานวน 10,000 หุ้น นั้น
สํานักงานคณะกรรมการนโยบายรัฐวิสาหกิจ (สคร.) โดยได้รับมอบหมายจากกระทรวงการคลัง ขอชี้แจงข้อเท็จจริงสําหรับกรณีดังกล่าว ดังนี้
1. กระทรวงการคลังเป็นหน่วยงานที่รับผิดชอบในการถือครองและบริหารหลักทรัพย์ของรัฐ ซึ่งรวมถึงการถือหุ้นในรัฐวิสาหกิจและบริษัทเอกชน โดยหุ้นของบริษัทต่างๆ ที่กระทรวงการคลังถือครองในปัจจุบันได้รับมาโดยวิธีการต่างๆ เช่น การลงทุนตามนโยบายภาครัฐ การลงทุนเพิ่มเติมตามสิทธิของผู้ถือหุ้นเดิม
และการได้รับหลักทรัพย์มาโดยนิติเหตุหรือจากการยึดทรัพย์ตามคําพิพากษาของศาล
2. หุ้นในกลุ่มบริษัทเดวิสทั้ง 4 บริษัทข้างต้น กระทรวงการคลังได้รับโอนมาตามคําสั่งสํานักงาน ปปง. เมื่อวันที่ 17 มกราคม 2555 ซึ่งเป็นไปตามคําพิพากษาศาลฎีกา และหุ้นดังกล่าวได้ดําเนินการเปลี่ยนแปลงเป็นชื่อกระทรวงการคลังเมื่อวันที่ 15 พฤศจิกายน 2555
3. ปัจจุบันกระทรวงการคลังมีนโยบายที่จะจําหน่ายหลักทรัพย์ที่หน่วยงานของรัฐไม่จําเป็นต้องถือครอง ซึ่งได้แก่ หุ้นที่ได้รับมาโดยนิติเหตุหรือยึดทรัพย์ หุ้นที่หมดความจําเป็นตามนโยบายของภาครัฐ และหุ้นในบริษัทในอุตสาหกรรมที่เอกชนดําเนินการได้ดีอยู่แล้ว ทั้งที่จดทะเบียนในตลาดหลักทรัพย์แห่งประเทศไทย (ตลท.)
และที่ไม่ได้จดทะเบียนใน ตลท. และคณะรัฐมนตรีได้มีมติเมื่อวันที่ 27 กันยายน 2559 เห็นชอบในการจําหน่ายหลักทรัพย์ที่ไม่จําเป็นต้องถือครองตามที่กระทรวงการคลังเสนอ และเห็นชอบให้กระทรวงการคลังพิจารณาวิธีการจําหน่ายและดําเนินการในส่วนที่เกี่ยวข้องกับการจําหน่ายหลักทรัพย์ในทางที่ก่อให้เกิดประโยชน์สูงสุดต่อภาครัฐ
4. ปัจจุบันกระทรวงการคลังอยู่ระหว่างการพิจารณาจําหน่ายหุ้นตามมติคณะรัฐมนตรีข้างต้น ซึ่งรวมถึงหุ้นในกลุ่มบริษัทเดวิสทั้ง 4 บริษัทดังกล่าว ทั้งนี้ คาดว่าจะเริ่มดําเนินการจําหน่ายหุ้นได้ภายในปี 2561
รัฐบาลไทย-ข่าวทำเนียบรัฐบาล-ก.แรงงาน จัดพิธีถวายสัตย์ปฏิญาณฯ ถวายพระพรชัยมงคลเนื่องในวันเฉลิมพระชนมพรรษา
วันอังคารที่ 23 กรกฎาคม 2562
ก.แรงงาน จัดพิธีถวายสัตย์ปฏิญาณฯ ถวายพระพรชัยมงคลเนื่องในวันเฉลิมพระชนมพรรษา
รัฐมนตรีว่าการกระทรวงแรงงาน นําผู้บริหาร ข้าราชการ และเจ้าหน้าที่กระทรวงแรงงาน ร่วมพิธีถวายสัตย์ปฏิญาณเพื่อเป็นข้าราชการที่ดีและพลังของแผ่นดิน ถวายพระพรชัยมงคล เนื่องในโอกาสวันเฉลิมพระชนมพรรษา พระบาทสมเด็จพระวชิรเกล้าเจ้าอยู่หัว
วันนี้ (23 กรกฎาคม 2562) ที่ห้องประชุมจอมพล ป.พิบูลสงคราม ชั้น 5 อาคารกระทรวงแรงงาน หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน เป็นประธานในพิธีถวายสัตย์ปฏิญาณเพื่อเป็นข้าราชการที่ดีและพลังของแผ่นดิน โดยเปิดกรวยถวายราชสักการะ กล่าวถวายพระพรชัยมงคล กล่าวนําคําถวายสัตย์ปฏิญาณ ถวายความเคารพ ร่วมร้องเพลงสรรเสริญพระบารมี และสดุดีจอมราชา ร่วมกับคณะผู้บริหาร ข้าราชการ และเจ้าหน้าที่หน่วยงานในสังกัดกระทรวงแรงงาน โดยพร้อมเพรียงกัน เพื่อน้อมถวายเป็นราชสักการะ ตลอดจนแสดงออกถึงความจงรักภักดีและน้อมสํานึกในพระมหากรุณาธิคุณของพระบาทสมเด็จพระวชิรเกล้าเจ้าอยู่หัว ที่ทรงมีต่อพสกนิกรชาวไทย จากนั้นผู้บริหาร ข้าราชการ และเจ้าหน้าที่กระทรวงแรงงาน ได้ร่วมลงนามถวายพระพรชัยมงคล เนื่องในโอกาสวันเฉลิมพระชนมพรรษา พระบาทสมเด็จพระวชิรเกล้าเจ้าอยู่หัว รัชกาลที่ 10
ม.ร.ว.จัตุมงคล โสณกุล กล่าวว่า เนื่องในโอกาสวันเฉลิมพระชนมพรรษาของพระบาทสมเด็จพระวชิรเกล้าเจ้าอยู่หัว รัชกาลที่ 10 คณะผู้บริหาร ข้าราชการ และเจ้าหน้าที่กระทรวงแรงงาน ขออานุภาพคุณพระรัตนตรัยและสิ่งศักดิ์สิทธิ์ประทานพรให้ พระองค์ทรงเจริญพระชนมายุยิ่งยืนนาน พร้อมด้วยพิพิธพรมงคลอันโอกาสไพบูลย์ สถิตเสถียรจํารูญจรัสในสิริราชสมบัติ ทรงเปี่ยมพระพลานุภาพ พระเกียรติคุณเกริกไกรขจายขจรทรงพระเกษมสําราญพระราชหฤทัย พระบรมเดชานุภาพแผ่ปกไทยวิวัฒน์สถาพรตราบกาลนานเทอญ
-----------------------------------------------
รัฐบาลไทย-ข่าวทำเนียบรัฐบาล-สทอภ. ชี้แจงผลกระทบจากสถานีอวกาศเทียนกง-1 ตกลงสู่พื้นโลก
วันศุกร์ที่ 9 มีนาคม 2561
สทอภ. ชี้แจงผลกระทบจากสถานีอวกาศเทียนกง-1 ตกลงสู่พื้นโลก
สทอภ.ชี้แจงผลกระทบจากสถานีอวกาศเทียนกง-1 ตกลงสู่พื้นโลก เผยติดตามสถานการณ์อย่างใกล้ชิดร่วมกับองค์กรอวกาศจากประเทศต่าง ๆ ระบุโอกาสที่ชิ้นส่วนจะตกในพื้นที่ของไทยมีน้อยกว่าร้อยละ 0.1
วันที่ 9 มีนาคม 2561 นายอานนท์ สนิทวงศ์ ณ อยุธยา ผู้อํานวยการสํานักงานพัฒนาเทคโนโลยีอวกาศและภูมิสารสนเทศ สํานักงานพัฒนาเทคโนโลยีอวกาศและภูมิสารสนเทศ (องค์การมหาชน) กระทรวงวิทยาศาสตร์และเทคโนโลยี ชี้แจงผลกระทบจากสถานีอวกาศเทียนกง-1 ตกลงสู่พื้นโลก ตามที่แฟนเพจ “พลเมืองต่อต้าน Single Gateway” หยิบยกรายงานข่าวของมติชนออนไลน์กรณีสถานีอวกาศเทียนกง-1 ของจีน สูญเสียการควบคุมและกําลังจะตกลงสู่พื้นโลก โดยแฟนเพจดังกล่าวระบุว่ามีความเสี่ยงที่จะตกในพื้นที่ประเทศไทย และมีสารไฮดราซีนอยู่จํานวนมากบนสถานีอวกาศเทียนกง-1 ซึ่งเป็นต้นเหตุทําให้เกิดโรคมะเร็ง นั้น สํานักงานพัฒนาเทคโนโลยีอวกาศและภูมิสารสนเทศ (องค์การมหาชน) (สทอภ.) ขอเรียนชี้แจง ดังนี้
สทอภ. ได้ติดตามสถานการณ์สถานีอวกาศเทียนกง-1 อย่างใกล้ชิดร่วมกับองค์กรอวกาศจากประเทศต่าง ๆ และขณะนี้สถานีอวกาศฯ มีความสูงเฉลี่ยอยู่ที่ 246 กิโลเมตรจากพื้นโลก คาดว่าจะตกสู่พื้นโลกในวันที่ 10 เมษายน 2561 ซึ่งจะมีการแตกเป็นชิ้นส่วนขนาดเล็ก และหลงเหลือสู่พื้นโลกเพียงเล็กน้อย เนื่องจากถูกเผาไหม้ในชั้นบรรยากาศที่มีความร้อนสูงจนทําให้โลหะต่าง ๆ เกิดการระเหิดและกลายเป็นไอในที่สุด ทั้งนี้ โอกาสที่ชิ้นส่วนจะตกในพื้นที่ของประเทศไทยมีน้อยกว่าร้อยละ 0.1
สําหรับกรณีสารไฮดราซีน (Hydrazine) ที่ใช้เป็นเชื้อเพลิงในการขับดันจรวด ที่ประชาชนกังวลว่าจะเป็นสารก่อมะเร็งนั้น ขอเรียนว่า ปกติสารดังกล่าวเป็นสารเคมีที่มีการใช้ในภาคอุตสาหกรรมทั่วไปอยู่แล้ว แต่การที่จะก่อให้เกิดเป็นมะเร็งในมนุษย์ได้นั้น ร่างกายจะต้องรับการสัมผัสหรือสูดดมสารนั้นอย่างต่อเนื่องเป็นเวลานาน หรือในปริมาณที่มากพอ ดังนั้น หากพี่น้องประชาชนประสบเหตุมีวัตถุตกจากอากาศ ให้หลีกเลี่ยงการสัมผัสและรีบแจ้งต่อหน่วยงานราชการ เช่น สถานีตํารวจที่ใกล้เคียง หรือหน่วยงานของกรมป้องกันบรรเทาสาธารณภัยในพื้นที่ เพื่อเข้าตรวจสอบและเก็บกู้ได้อย่างทันท่วงที
ขณะนี้ สทอภ. ได้แต่งตั้งคณะทํางานติดตามสถานการณ์เทียนกง -1 ประกอบด้วยหน่วยงานต่าง ๆ ที่เกี่ยวข้องที่มีความเชี่ยวชาญทางด้านกายภาพและการจัดการวัตถุอันตรายเข้ามาร่วมเป็นคณะทํางาน ซึ่งอยู่ระหว่างขั้นตอนการจัดทําแผนและคู่มือปฏิบัติการ รวมถึงการจัดการชิ้นส่วนที่อาจจะมีไฮดราซีนด้วย เพื่อให้หน่วยงานต่าง ๆ ในพื้นที่ได้เข้าใจและมีแนวทางในการจัดการกับชิ้นส่วนที่อาจจะตกลงมาในประเทศไทย ถึงแม้ว่าโอกาสที่เกิดขึ้นจะน้อยมากก็ตาม
--------------------------
รัฐบาลไทย-ข่าวทำเนียบรัฐบาล-มติ คกก.ควบคุมยาสูบแห่งชาติ เดินหน้า “เลิกสูบ ลดเสี่ยง” ช่วยลดการแพร่ระบาดไวรัสโควิด 19 [กระทรวงสาธารณสุข]
วันเสาร์ที่ 9 พฤษภาคม 2563
มติ คกก.ควบคุมยาสูบแห่งชาติ เดินหน้า “เลิกสูบ ลดเสี่ยง” ช่วยลดการแพร่ระบาดไวรัสโควิด 19 [กระทรวงสาธารณสุข]
มติ คกก.ควบคุมยาสูบแห่งชาติ เดินหน้า “เลิกสูบ ลดเสี่ยง” ช่วยลดการแพร่ระบาดไวรัสโควิด 19
คณะกรรมการควบคุมผลิตภัณฑ์ยาสูบแห่งชาติ มีมติเดินหน้ามาตรการเชิงรุก “เลิกสูบ ลดเสี่ยง” เน้นบังคับใช้กฎหมายเข้มทุกพื้นที่ ช่วยลดการแพร่ระบาดไวรัสโควิด 19 พร้อมจัดคลินิกเลิกบุหรี่ครบวงจรทั่วประเทศ รองรับนักสูบที่ต้องเลิกบุหรี่
วันนี้ (8 พฤษภาคม 2563) ที่กระทรวงสาธารณสุข จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เป็นประธานการประชุมคณะกรรมการควบคุมผลิตภัณฑ์ยาสูบแห่งชาติ (คผยช.) ครั้งที่ 2/2563 โดยมีผู้บริหารจากกระทรวงที่เกี่ยวข้อง อาทิ กระทรวงการคลัง การท่องเที่ยวและกีฬา พัฒนาสังคมและความมั่นคงของมนุษย์ พาณิชย์ แรงงาน ศึกษาธิการ สํานักงานตํารวจแห่งชาติ สปสช. สสส. และกรรมการผู้ทรงคุณวุฒิ เข้าร่วมประชุม
ดร.สาธิตกล่าวว่า ที่ประชุมได้มีมติเห็นชอบให้ทุกหน่วยงานเดินหน้ามาตรการเชิงรุก ภายใต้ประเด็น “เลิกสูบ ลดเสี่ยง” ด้วย 2 มาตรการสําคัญ คือ 1.ให้คณะกรรมการควบคุมผลิตภัณฑ์ยาสูบจังหวัด และกรุงเทพมหานคร บังคับใช้กฎหมายห้ามสูบบุหรี่ในสถานที่สาธารณะ เน้นพื้นที่เสี่ยง แหล่งรวมผู้คน เช่น สถานีขนส่ง และตลาด ภายหลังมีการผ่อนคลายมาตรการต่าง ๆ หากพบเห็นการฝ่าฝืนสูบบุหรี่ในสถานที่สาธารณะให้จับปรับดําเนินคดีทันที รวมทั้งปราบปรามการทําโปรโมชัน ส่งเสริมการขายบุหรี่ของธุรกิจยาสูบที่ฉวยโอกาสสถานการณ์โควิด 19 ลักลอบกระทําผิดกฎหมาย และ 2.มาตรการขยายและยกระดับการให้บริการคลินิกเลิกบุหรี่ครบวงจรให้ครอบคลุมทั่วประเทศ เพื่อรองรับนักสูบที่ตัดสินใจเลิกบุหรี่ มีเป้าหมายคืนคนปอดดีสู่ครอบครัว 10,000 คน ภายในปี 2564
ดร.สาธิตกล่าวต่อว่า ที่ประชุมต้องการให้การบังคับใช้กฎหมายควบคุมผลิตภัณฑ์ยาสูบทุกจังหวัดเห็นผลชัดเจน จึงมอบหมายกระทรวงมหาดไทย กําชับหรือสั่งการไปยังผู้ว่าราชการทุกจังหวัด ในฐานะประธานคณะกรรมการควบคุมผลิตภัณฑ์ยาสูบจังหวัด ให้สั่งการผ่านคณะกรรมการควบคุมผลิตภัณฑ์ยาสูบจังหวัด และคณะกรรมการควบคุมผลิตภัณฑ์ยาสูบ กทม. ให้หน่วยงานบังคับใช้กฎหมายทุกหน่วยงาน ดําเนินการบังคับใช้กฎหมายเชิงรุก และรายงานผลให้คณะกรรมการควบคุมผลิตภัณฑ์ยาสูบแห่งชาติ รับทราบ
“ขณะสูบบุหรี่ต้องถอดหน้ากากเท่ากับเป็นการเปิดโอกาสรับเชื้อโควิด 19 จึงขอความร่วมมือประชาชนเป็นส่วนหนึ่งที่ช่วยกันผลักดัน “เลิกสูบ ลดเสี่ยง” ปกป้องสิทธิของตนเองและสังคม เพื่อคนไทยสุขภาพดี ไม่ติดโควิด 19 หากพบเห็นผู้ฝ่าฝืนกฎหมายแจ้งได้ที่สายด่วนกรมควบคุมโรค 1422 หรือสํานักงานสาธารณสุขจังหวัดทุกแห่ง” ดร.สาธิตกล่าว
***************************** 8 พฤษภาคม 2563
*********************************
รัฐบาลไทย-ข่าวทำเนียบรัฐบาล-มาตรการช่วยเหลือผู้ใช้ไฟฟ้าที่ได้รับผลกระทบจากโควิด-19
วันอาทิตย์ที่ 26 เมษายน 2563
มาตรการช่วยเหลือผู้ใช้ไฟฟ้าที่ได้รับผลกระทบจากโควิด-19
วันศุกร์ที่ 17 เมษายน 2563
​
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบมาตรการช่วยเหลือผู้ใช้ไฟฟ้าที่ได้รับผลกระทบจากสถานการณ์การระบาดของเชื้อไวรัสโคโรนา 2019 โดยประชาชนใช้ไฟโดยไม่เสียค่าใช้จ่าย สูงสุดไม่เกิน 90 หน่วย/เดือน สําหรับผู้ใช้ไฟฟ้าประเภทบ้านอยู่อาศัยที่ติดตั้งมิเตอร์ไม่เกิน 5 แอมป์ มีผลตั้งแต่แต่เดือนเม.ย.- มิ.ย. 63 นอกจากนี้ ยังขยายเวลาการชําระค่าไฟฟ้า ประจําเดือน เม.ย.- มิ.ย. 63 ออกไปอีกไม่เกิน 6 เดือน ของแต่ละรอบบิล สําหรับบ้านอยู่อาศัยที่ติดตั้งมิเตอร์ไม่เกิน 5 แอมป์ ซึ่งมาตรการดังกล่าวเป็นการช่วยเหลือและบรรเทาความเดือดร้อนให้กับประชาชนผู้ใช้ไฟฟ้า เป็นวงเงินกว่า 9,300 ล้านบาท
​
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-ประกาศรายชื่อผู้โชคดีจากโครงการแจกโชคจากการใช้บัตรเดบิต ครั้งที่ 9
วันจันทร์ที่ 19 กุมภาพันธ์ 2561
ประกาศรายชื่อผู้โชคดีจากโครงการแจกโชคจากการใช้บัตรเดบิต ครั้งที่ 9
กระทรวงการคลังมอบโชคเงินล้านในโครงการแจกโชคจากการใช้บัตรเดบิตต่อเนื่องเป็นเดือนที่ 9 เพื่อสนับสนุนการปรับเปลี่ยนพฤติกรรมการใช้จ่ายของประชาชนและร้านค้าไปสู่ทางเลือกใหม่ผ่านระบบอิเล็กทรอนิกส์ทดแทนเงินสด
นายพรชัย ฐีระเวช ที่ปรึกษาด้านเศรษฐกิจการเงิน สํานักงานเศรษฐกิจการคลัง ในฐานะรองโฆษกกระทรวงการคลัง เปิดเผยว่า กระทรวงการคลังมอบโชคเงินล้านในโครงการแจกโชคจากการใช้บัตรเดบิตต่อเนื่องเป็นเดือนที่ 9 เพื่อสนับสนุนการปรับเปลี่ยนพฤติกรรมการใช้จ่ายของประชาชนและร้านค้าไปสู่ทางเลือกใหม่ผ่านระบบอิเล็กทรอนิกส์ทดแทนเงินสด โดยตลอดการดําเนินโครงการได้รับการตอบรับอย่างดี ทั้งจากประชาชนซึ่งมีแนวโน้มหันมาใช้จ่ายผ่านบัตรเดบิตมากขึ้น โดยเฉพาะการใช้จ่ายรายการย่อยในชีวิตประจําวัน และจากร้านค้าที่มีการวางเครื่องรับชําระเงินทางอิเล็กทรอนิกส์หรือ EDC เพิ่มขึ้นต่อเนื่อง ยิ่งไปกว่านั้น การแจกโชคในครั้งนี้ นับเป็นเดือนที่ 3 ที่ได้เปิดโอกาสในการขยายสิทธิ์ไปถึงผู้ถือบัตรสวัสดิการแห่งรัฐให้สามารถลุ้นโชคได้ โดยการใช้จ่ายผ่านบัตร 1 ครั้ง เท่ากับ 1 สิทธิ์ สําหรับผู้ที่ใช้บัตรสวัสดิการแห่งรัฐเพื่อซื้อสินค้าหรือวัตถุดิบการเกษตร (ไม่รวมค่าใช้จ่ายในสวัสดิการเดินทางผ่านบัตรสวัสดิการแห่งรัฐ) เพื่อเป็นการขยายโอกาสการเข้าถึงบริการทางการเงินแบบอิเล็กทรอนิกส์ให้กับประชาชนผู้มีรายได้น้อยให้ได้เริ่มต้นสร้างความคุ้นเคยกับการรับสวัสดิการและใช้จ่ายผ่านบัตรทดแทนเงินสด และยังเป็นการช่วยให้การส่งผ่านสวัสดิการจากภาครัฐสู่ประชาชน ถูกต้อง ตรงตัว รวดเร็ว และโปร่งใสอีกด้วย
นายพรชัยฯ กล่าวต่ออีกว่า เป็นที่น่ายินดีกับนางนี ลีหนองบัว ซึ่งเป็นผู้โชคดีจากการใช้บัตรสวัสดิการแห่งรัฐจากจังหวัดร้อยเอ็ด ที่ได้รับรางวัลที่ 1 มูลค่า 1,000,000 บาท และร้านบ้านท่าคํารวม ซึ่งเป็นร้านค้าธงฟ้าประชารัฐในจังหวัดบึงกาฬ ที่ได้รับรางวัลที่ 1 มูลค่า 1,000,000 บาท
ทั้งนี้ โครงการแจกโชคจากการใช้บัตรเดบิตมีกําหนดการแจกโชคทุกเดือนเป็นระยะเวลา 1 ปี (เดือนมิถุนายน 2560 ถึงเดือนพฤษภาคม 2561) รวมเงินรางวัล 84 ล้านบาท โดยได้รับการสนับสนุนจากสํานักงานสลากกินแบ่งรัฐบาล ซึ่งในแต่ละเดือนผู้ใช้บัตรเดบิตจะมีรางวัลสูงสุด 1,000,000 บาท 1 รางวัล และรางวัลอื่น ๆ ลดหลั่นกันลงมาตั้งแต่ 100,000 บาท ถึง 2,000 บาท รวมทั้งสิ้น 1,001 รางวัล ในส่วนของร้านค้าจะมีรางวัลสูงสุด 1,000,000 บาท 1 รางวัล และมีรางวัลย่อยรางวัลละ 30,000 บาท จํานวน 5-30 รางวัลต่อเดือน โดยมีการประกาศรายชื่อผู้มีสิทธิ์ได้รับรางวัลเป็นประจําทุกเดือนที่ www.epayment.go.th โดยธนาคารจะติดต่อผู้มีสิทธิ์ได้รับรางวัลโดยตรงต่อไป
เลขานุการคณะอนุกรรมการขับเคลื่อนโครงการการให้ความรู้และส่งเสริมธุรกรรมอิเล็กทรอนิกส์
โทร 02 273 9020 ต่อ 3289 3229 และ 3315